Siem om Vålerengas keeperbytte: - En gråsone
- De har ikke gjort et regelbrudd, for i teorien kunne det jo en spiller ha blitt skadet. De utfordrer regelverket som jeg vil tro kan virke provoserende for 2.divisjonsklubbene. Dette er noe som er omstridt allerede, sier generalsekretær i NFF, Kjetil Siem, til VG Nett. Oslo-klubben står i fare for å spille i 3.divisjon med sitt andrelag neste sesong. Derfor valgte de å erstatte Lars Hirschfeld med Gudmund Taksdal Kongshavn, som dermed er spilleklar til kampen mot Gjøvik FF i morgen. - Vålerenga har naturligvis ikke lyst til å rykke ned, men det føles nok veldig spesielt for dem som de kjemper mot - selv om det ikke er ulovlig, sier Siem. - Ikke fair play, sier leder i divisjonsforeningen, Rune Nilsen. Ber om forsiktighet Siem ber nå om at de beste lagene i Norge tenker seg om. - Jeg må mane til forsiktighet hos eliteserieklubbene som er i en situasjon der de kjemper for å unngå nedrykk. Ordningen i 2.divisjon er spesiell, og det er en viktig arena og prestasjonsplattform for reservelagsspillerne. Jeg håper dette ikke fører til nye runder om ordningene. - Det er en debatt som er ganske konstant. Det er fire lag som rykker ned fra 1.divisjon, og så er det disse eliteserielagene som er der. - Var dette etisk riktig av Vålerenga? - Det er i hvert fall en gråsone. Man kan jo bytte ut en spiller fordi han er dårlig også. Her har man gjort noe bevisst, og de valgte ikke å legge skjul på det, svarer Siem. - Det er bedre å være ærlige enn at man holder det skjult. Det står mer respekt av det.Lillehammer ligger på nedrykksplass i 2.divisjon avdeling 1, og er ett poeng bak Vålerenga. - For oss som jobber knallhardt for å hevde oss i fotballen er det forstemmende. Når du skal møte andrelagene kan det få stor påvirkning for hvordan du gjør det i serien. Det kan ikke være tilfeldigheter som gjør at du rykker opp eller ned, sier leder i klubben, Jan Tore Meren, til VG Nett.
Kjetil Siem mener at Vålerenga utfordret regelverket med å planlegge et spillerbytte før Hønefoss-kampen.